Алтайҙарҙа патриархаль-феодаль һәм капиталистик мөнәсәбәттәр менән бер рәттән архаик нәҫелдәр бәйләнеше бергә үрелеп бара. Бөтә ҡәбилә һәм территориаль төркөмдәр ырыуҙарға — сёоктарға («һөйәктәр») бүленә. Ырыу эсендә туғанлыҡ атай яғынан иҫәпләнелә, тик сит ырыу вәкилдәре араһында ғына никах рөхсәт ителә (экзогам никах). Ырыу бәйләнештәре төньяҡ алтайҙарҙа яҡшы һаҡланған, унда һунар биләмәләре ырыу милке булып иҫәпләнә. Алтайҙарҙың бөтә төркөмдәренә лә ырыуҙар берҙәмлеге, үҙ-ара ярҙам, айырым ырыу культы ҡалдыҡтары (тау культы, ут культы) хас. Никахлашҡанда кәләште урлау, кейәү туғандарының кәләштең ата-әсәһенә ҡалым түләүе — боронғо иҫкергән йолалар. Ире үлгән осраҡта ҡатын кеше ырыуҙа ҡала һәм туғандарының береһенә ҡатын итеп тапшырыла. Ҡайһы бер ғаиләләрҙә күп ҡатынлылыҡ күҙәтелә.